File

In informatica, un fila (in anglese: file, pron. /fail/) es un gruppo o archivo de datos qualcunque, de un certe longor, presente in un medio de immagazinage como un disco dur, recuperabile sub un certe nomine, assi que le fila pote esser cargate in le memoria operative del computator pro esser executate o processate.

 Formato e immagazinage 
Como omne informationes manipulabile per computatores, le datos de un fila consiste fundamentalmente de nihil que bits (unos e zeros); le methodo exacte in le qual un typo de datos es representate in bits se appella le formato del fila.

Sed un formato de datos non suffice: es necessari haber un systema pro poter guardar e retrovar precisemente le filas con le datos specific que on desira. Le methodo exacte del immagazinage e recuperation del filas se appella le systema de filas.

 Executabile e non executabile 
Le datos continite in filas se divide in duo typos principal:
 datos pro facer functionar le computator, como series de instructiones comprendite per le microprocessor;
 datos pro le beneficio de humanos, como textos, imagines, sonos, folios de calculo, etc., o combinationes de illos.

Le datos del secunde typo es processate per medio del execution de instructiones continite in files del prime typo. Assi, le prime typo se appella datos executabile, o programmas; le secunde typo sovente se appella simplemente filas a datos (ben que le instructiones executabile es equalmente un typo de datos!).

Pro ambe typos de datos existe formatos specific. Le systema de filas, al altere latere, face pauc distinction inter le duo typos de files: illo guarda e recupera ambe typos de exactemente le mesme maniera. Iste manco de distinction inter datos executabile e non executabile es un characteristica fundamental de tote le computatores moderne.

 Securitate de executabiles 
Nonobstante iste manco de distinction, in certe systemas de operation, le systemas de filas dispone de un function pro marcar (o non marcar) files como continente datos executabile, pro impedir le execution accidental de datos non destinate al execution, le qual pote causar problemas de functionamento e de securitate.

Altere systemas de operation, a cuje systema de filas manca un tal option, considera un file como executabile si su nomine simplemente termina con un certe suffixo (normalmente .exe). Iste methodo es considerate minus secur, post que le facilitate de renominar un fila pote esser exploitate pro dupar le usatores a executar programmas malitiose.

Categoria:Informatica